钦定古今图书集成/明伦汇编/官常典/第460卷 > 袁乔
## 钦定古今图书集成/明伦汇编/官常典/第460卷 > 袁乔

按《晋书袁瓌传》：“瓌子乔，字彦叔，初拜佐著作郎。辅国
将军桓温请为司马，除司徒左西属，不就，拜尚书郎。
桓温镇京口，复引为司马，领广陵相。初，乔与褚裒友
善，及康献皇后临朝，乔与裒书曰：‘皇太后践登正祚，
临御皇朝，将军之于国，外姓之太上皇也。至于皇子
近属，咸有揖让之礼，而况策名人臣，而交媟人父，天’”
性攸尊，亦宜体国而重矣。故友之好，请于此辞。染丝
之变，墨翟致怀，岐路之感，杨朱兴叹。况与将军游处
少长，虽世誉先后，而臭味同归也。平昔之交，与礼数
而降，箕踞之懽，随时事而替，虽欲虚咏濠肆，脱落仪
制，其能得乎？来物无停，变化迁代，岂惟寸晷，事亦有
之。夫御器者神，制众以约；愿将军怡“情无事，以理胜
为任，亲仗贤达，以纳善为大。”执笔惆怅，不能自尽，论
者以为得礼。迁安西谘议参军，长沙相，不拜。寻督沔
中诸戍，江夏随义阳三郡军事，建武将军、江夏相。时
桓温谋伐蜀，众以为不可。乔劝温曰：“夫经略大事，故
非常情所具，智者了于胸心，然后举无遗算耳。今天
下之难，二寇而已，蜀虽险固，方寇为弱，将欲除之，先
从易者。今溯流万里，经历天险，彼或有备，不必可克。
然蜀人自以斗绝一方，恃其完固，不修攻战之具。若
以精卒一万，轻军速进，比彼闻之，我已入其险要，李
势君臣不过自力一战，擒之必矣。”论者恐大军既西，
寇必窥觎，此又似是而非。何者？寇闻万里征伐，以为
内有“重备，必不敢动。纵复越逸江渚，诸军足以守境，
此无忧矣。蜀土富实，号称天府。昔诸葛武侯欲以抗
衡中国，今诚不能为害，然势据上流，易为寇盗。若袭
而取之者，有其人众，此国之大利也。”温从之，使乔以
江夏相领二千人为军锋。师次彭模，去贼已近，议者
欲两道并进，以分贼势。乔曰：“今深入万里，置之死地，
士无反顾之心，所谓人自为战者也。今分为两军，军
力不一，万一偏败，则大事去矣。不如全军而进，弃去
釜甑，赍三日粮，胜可必矣。”温以为然，即一时俱进，去
成都十里，与贼大战，前锋失利，乔军亦退，矢及马首，
左右失色，乔因麾而进，声气愈厉，遂大破之，长驱至
成都。李势既降，势将邓定、隗文以其属反，众各万馀。
温自击定乔击文，破之。进号龙骧将军，封湘西伯。寻
卒，年三十六，温甚悼惜之，追赠益州刺史，谥曰简。乔
博学有文才，注《论语》及《诗》，并诸文笔皆行于世。子方
平嗣，亦以轨素自立。辟大司马掾，历义兴、琅邪太守。
卒，子山松嗣。